Predkladacia správa

Na základe čl. 1 ods. 5 Smernice na prípravu a predkladanie materiálov na rokovanie vlády SR, Ministerstvo hospodárstva Slovenskej republiky predkladá na rokovanie vlády Slovenskej republiky návrh stanoviska vlády SR k návrhu poslancov Národnej rady Slovenskej republiky Roberta FICA a Vladimíra FAIČA na prijatie uznesenia Národnej rady Slovenskej republiky k zabezpečeniu záujmov Slovenskej republiky pri uskutočnení opatrení vyplývajúcich z tretieho energetického balíčka Európskej únie (tlač 411).

Účelom predloženého návrhu na prijatie uznesenia Národnej rady Slovenskej republiky je požiadať vládu Slovenskej republiky o predloženie správy o transpozícii a vykonaní opatrení vyplývajúcich z tretieho energetického balíčka Európskej únie s dôrazom na:
a)	základné otázky a termín transponovania a vykonania smerníc, tvoriacich tretí energetický balíček Európskej únie,
b)	navrhovaný spôsob oddelenia dodávateľských a výrobných činností od sieťových činností vertikálne integrovaných podnikov,
c)	navrhovaný spôsob riešenia vlastníctva prepravnej siete zemného plynu a prenosovej sústavy,
d)	predpokladaný spôsob nakladania s majetkovou účasťou štátu na podnikaní vertikálne integrovaných energetických podnikov.

Predložený materiál stručne  hodnotí tzv. tretí energetický balíček Európskej únie a popisuje postup Ministerstva hospodárstva SR pri jeho transpozícii.

Návrhy zákonov transponujúce smernice Európskeho parlamentu a Rady z tretieho energetického balíčka sú vo finálnom procese úprav a po uzatvorení posledných otvorených otázok budú čoskoro predložené do začne štandardného legislatívneho procesu v Slovenskej republike.
 
Posledné otvorené oblasti sú práve oblasti, kde je prvoradým cieľom Ministerstva hospodárstva SR prijať také riešenie, ktoré bude najlepšie vyhovovať záujmom Slovenskej republiky ako z hľadiska vlastníctva štátu v regulovaných subjektoch, tak aj 
z hľadiska dopadov na liberalizovaný trh a jeho reguláciu.
 
Ministerstvo hospodárstva SR plánuje predloženie jednotlivých zákonov transponujúcich tretí energetický balíček predložiť do legislatívneho procesu v druhej polovici roku 2011 s tým, že ich účinnosť je plánovaná na začiatok roka 2012. 

Na základe uvedeného a vzhľadom k tomu,  že Ministerstvo hospodárstva SR po uzatvorení posledných otvorených otázok predloží transpozíciu tretieho energetického balíčka následne do legislatívneho procesu, odporúča vláde SR nesúhlasiť s predloženým návrhom poslancov Národnej rady Slovenskej republiky.